Document ID: 32003D0846

Απόφαση της Επιτροπής
της 5ης Δεκεμβρίου 2003
για την ανάθεση σε οργανισμούς εκτέλεσης της διαχείρισης της ενίσχυσης για τη χρηματοδότηση των προενταξιακών μέτρων στους τομείς της γεωργίας και της αγροτικής ανάπτυξης στη Ρουμανία κατά τη διάρκεια της προενταξιακής περιόδου
(2003/846/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1266/1999 του Συμβουλίου, της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και για την τροποποίηση του κανονισμού (ΕΟΚ) αριθ. 3906/89(1), και ιδίως το άρθρο 12 παράγραφος 2,
τον κανονισμό (ΕΚ) αριθ. 1268/1999 του Συμβουλίου, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο(2), και ιδίως το άρθρο 4 παράγραφοι 5 και 6,
Εκτιμώντας τα ακόλουθα:
(1) Το ειδικό πρόγραμμα ένταξης για τη γεωργία και την αγροτική ανάπτυξη για τη Ρουμανία (που εφεξής καλείται "Sapard") εγκρίθηκε με την απόφαση της Επιτροπής, της 12ης Δεκεμβρίου 2000(3), όπως τροποποιήθηκε τελευταία από την απόφαση της Επιτροπής της 1ης Αυγούστου 2003, σύμφωνα με το άρθρο 4 παράγραφοι 5 και 6 του κανονισμού (ΕΚ) αριθ. 1268/1999.
(2) Η κυβέρνηση της Ρουμανίας και η Επιτροπή, ενεργώντας εξ ονόματος της Ευρωπαϊκής Κοινότητας, υπέγραψαν στις 2 Φεβρουαρίου 2001 την πολυετή χρηματοδοτική συμφωνία η οποία θεσπίζει το τεχνικό, νομικό και διοικητικό πλαίσιο για την εκτέλεση του προγράμματος Sapard, όπως τροποποιήθηκε τελευταία από την ετήσια χρηματοδοτική συμφωνία για το 2002, η οποία υπεγράφη την 1η Απριλίου 2003 και άρχισε να ισχύει στις 12 Μαΐου 2003.
(3) Για την υλοποίηση ορισμένων μέτρων που καθορίζονται στο Sapard ορίστηκε από την αρμόδια αρχή της Ρουμανίας ένας οργανισμός Sapard, πρόσωπο δημοσίου δικαίου υπαγόμενο στο Υπουργείο Γεωργίας, Δασών, Υδάτων και Περιβάλλοντος. Το Ταμείο Εθνικών Πόρων του Υπουργείου Οικονομικών έχει οριστεί για τα χρηματοοικονομικά καθήκοντα που πρόκειται να ασκήσει στο πλαίσιο της υλοποίησης του Sapard.
(4) Με βάση μια κατά περίπτωση ανάλυση της ικανότητας διαχείρισης εθνικών και τομεακών προγραμμάτων/έργων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά, όπως προβλέπεται στο άρθρο 12 παράγραφος 2 του κανονισμού (ΕΚ) αριθ. 1266/1999, η Επιτροπή εξέδωσε την απόφαση 2002/638/EΚ, της 31ης Ιουλίου 2002, για ανάθεση σε οργανισμούς εκτέλεσης της διαχείρισης της ενίσχυσης για τη χρηματοδότηση των προενταξιακών μέτρων στους τομείς της γεωργίας και της αγροτικής ανάπτυξης στη Ρουμανία κατά τη διάρκεια της προενταξιακής περιόδου(4) όσον αφορά ορισμένα μέτρα που προβλέπονται στο Sapard.
(5) Η Επιτροπή προέβη σε περαιτέρω ανάλυση, σύμφωνα με το άρθρο 12 παράγραφος 2 του κανονισμού (ΕΚ) αριθ. 1266/1999, όσον αφορά το μέτρο 3.1 "Επενδύσεις σε γεωργικές εκμεταλλεύσεις", το μέτρο 3.4 "Ανάπτυξη και διαφοροποίηση οικονομικών δραστηριοτήτων, πολλαπλές δραστηριότητες, εναλλακτικό εισόδημα" και το μέτρο 4.1 "Βελτίωση της επαγγελματικής κατάρτισης", όπως προβλέπονται στο Sapard. Η Επιτροπή θεωρεί ότι, όσον αφορά επίσης τα μέτρα αυτά, η Ρουμανία πληροί τις διατάξεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000 της Επιτροπής, της 7ης Ιουνίου 2000, σχετικά με τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο(5), καθώς και τους ελάχιστους όρους που περιλαμβάνονται στο παράρτημα του κανονισμού (ΕΚ) αριθ. 1266/1999.
(6) Είναι, επομένως, σκόπιμο να αρθεί η απαίτηση της εκ των προτέρων έγκρισης που προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί, όσον αφορά το μέτρο 3.1, το μέτρο 3.4 και το μέτρο 4.1, στον οργανισμό Sapard και στο Ταμείο Εθνικών Πόρων του Υπουργείου Οικονομικών της Ρουμανίας η διαχείριση της ενίσχυσης σε αποκεντρωμένη βάση.
(7) Επειδή όμως οι έλεγχοι που διεξήγαγε η Επιτροπή για το μέτρο 3.1, το μέτρο 3.4 και το μέτρο 4.1 βασίζονται σε ένα σύστημα το οποίο δεν λειτουργεί ακόμη πλήρως, όσον αφορά όλα τα σχετικά στοιχεία, ενδείκνυται να ανατεθεί η διαχείριση του προγράμματος Sapard στον οργανισμό Sapard και στο Ταμείο Εθνικών Πόρων του Υπουργείου Οικονομικών, σύμφωνα με το άρθρο 3 παράγραφος 2 του κανονισμού (ΕΚ) αριθ. 2222/2000, σε προσωρινή βάση.
(8) Η πλήρης ανάθεση της διαχείρισης του Sapard προβλέπεται μόνον εφόσον θα έχουν διεξαχθεί επιπλέον έλεγχοι, για να διασφαλιστεί ότι το σύστημα λειτουργεί ικανοποιητικά και θα έχουν εφαρμοστεί οι συστάσεις που ενδέχεται να εκδώσει η Επιτροπή όσον αφορά την ανάθεση της διαχείρισης της ενίσχυσης στον οργανισμό Sapard, που υπάγεται στο Υπουργείο Γεωργίας, Δασών, Υδάτων και Περιβάλλοντος και στο Ταμείο Εθνικών Πόρων του Υπουργείου Οικονομικών.
(9) Στις 22 Ιουλίου 2003 οι αρχές της Ρουμανίας υπέβαλαν πρόταση σχετικά με τους κανόνες επιλεξιμότητας των δαπανών σύμφωνα με το άρθρο 4 παράγραφος 1 του τμήματος B της πολυετούς χρηματοδοτικής συμφωνίας. Ο εν λόγω κατάλογος τροποποιήθηκε εν μέρει με επιστολή της 22ας Σεπτεμβρίου 2003. Η Επιτροπή καλείται να λάβει απόφαση επί του θέματος,
ΑΠΟΦΑΣΙZEI:
Άρθρο 1
Αίρεται η απαίτηση της εκ των προτέρων έγκρισης, εκ μέρους της Επιτροπής, της επιλογής των έργων και της σύναψης της σύμβασης για το μέτρο 3.1, το μέτρο 3.4 και το μέτρο 4.1 από τη Ρουμανία, όπως προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999.
Άρθρο 2
Η διαχείριση του προγράμματος Sapard ανατίθεται σε προσωρινή βάση:
1. Στον οργανισμό Sapard που υπάγεται στο Υπουργείο Γεωργίας, Δασών, Υδάτων και Περιβάλλοντος της Ρουμανίας, στη διεύθυνση Negustori Street 1 B, Sector 2, Bucharest, για την υλοποίηση του μέτρου 3.1 "Επενδύσεις σε γεωργικές εκμεταλλεύσεις", του μέτρου 3.4 "Ανάπτυξη και διαφοροποίηση οικονομικών δραστηριοτήτων, πολλαπλές δραστηριότητες, εναλλακτικό εισόδημα" και του μέτρου 4.1 "Βελτίωση της επαγγελματικής κατάρτισης", όπως καθορίζεται στο πρόγραμμα για τη γεωργία και την αγροτική ανάπτυξη, το οποίο εγκρίθηκε με την απόφαση C(2000) 3742 τελικό της Επιτροπής στις 12 Δεκεμβρίου 2000, όπως τροποποιήθηκε τελευταία από την απόφαση της Επιτροπής που εγκρίθηκε την 1η Αυγούστου 2003.
2. Στο Ταμείο Εθνικών Πόρων του Υπουργείου Οικονομικών, στη διεύθυνση Apolodor Street 17, Sector 5, RO 70663 Bucharest, για τα χρηματοοικονομικά καθήκοντα που πρόκειται να ασκήσει στο πλαίσιο της υλοποίησης του προγράμματος SAPARD για το μέτρο 3.1, το μέτρο 3.4 και το μέτρο 4.1 για τη Ρουμανία.
Άρθρο 3
Οι δαπάνες σύμφωνα με την παρούσα απόφαση είναι επιλέξιμες για κοινοτική συγχρηματοδότηση μόνον εφόσον έχουν πραγματοποιηθεί από τους δικαιούχους μετά την ημερομηνία έκδοσης της παρούσας απόφασης ή, μεταγενέστερα, μετά την ημερομηνία θέσπισης της πράξης που τους καθιστά δικαιούχους για το εν λόγω έργο, εκτός από τις μελέτες σκοπιμότητας και άλλες σχετικές μελέτες καθώς και την τεχνική βοήθεια, για τις οποίες η ημερομηνία αυτή θα είναι η 12η Δεκεμβρίου 2000, υπό την προϋπόθεση ότι ο οργανισμός Sapard δεν έχει πραγματοποιήσει καμία πληρωμή πριν από την ημερομηνία έκδοσης της παρούσας απόφασης.
Άρθρο 4
Με την επιφύλαξη ενδεχόμενων αποφάσεων για τη χορήγηση ενίσχυσης σε μεμονωμένους δικαιούχους στα πλαίσια του προγράμματος Sapard, εφαρμόζονται οι κανόνες επιλεξιμότητας των δαπανών τους οποίους πρότεινε η Ρουμανία με την επιστολή αριθ. 1015 της 22ας Ιουλίου 2003, που πρωτοκολλήθηκε στην Επιτροπή με τον αριθμό 19976, όπως τροποποιήθηκε με την επιστολή αριθ. 11012 της 22ας Σεπτεμβρίου 2003 και πρωτοκολλήθηκε στην Επιτροπή με τον αριθμό 26843.
Βρυξέλλες, 5 Δεκεμβρίου 2003.

Labels: 4
19
6
18
15